b'\n_START_ARTICLE_\nH\xc3\xa4me-Wiki\n_START_PARAGRAPH_\nH\xc3\xa4me-Wiki on alueellinen, avoin, Kanta-H\xc3\xa4mett\xc3\xa4 esittelev\xc3\xa4, internetiss\xc3\xa4 oleva tietosanakirja, joka on tehty MediaWiki-alustalle. H\xc3\xa4me-Wiki avattiin elokuussa 2009._NEWLINE_H\xc3\xa4me-Wikiin on koottu asukkaiden tarinoita, muistoja ja tunnelmia sek\xc3\xa4 entisilt\xc3\xa4 ajoilta ett\xc3\xa4 t\xc3\xa4st\xc3\xa4 p\xc3\xa4iv\xc3\xa4st\xc3\xa4. H\xc3\xa4me-Wikiss\xc3\xa4 on tekstien lis\xc3\xa4ksi my\xc3\xb6s kuvia. Yhdistykset ja laitokset voivat esitell\xc3\xa4 toimintaansa, yksitt\xc3\xa4iset asukkaat voivat kertoa muistelmiaan tuntemistaan henkil\xc3\xb6ist\xc3\xa4 tai omasta kotiseudustaan. H\xc3\xa4me-Wikiin mahtuu monenlaista aineistoa. Harrastajakuvaajat voivat tallentaa sinne kiinnostavia kuvia tai videop\xc3\xa4tki\xc3\xa4, soittajat laittaa n\xc3\xa4ytteit\xc3\xa4 musiikistaan. Siell\xc3\xa4 voi olla Aulangolta otettu isovanhempien h\xc3\xa4\xc3\xa4kuva 1920-luvulta, videop\xc3\xa4tk\xc3\xa4 kotiseutuyhdistyksen pikkujoulusta tai kuvia nuorten taide- tai urheilutapahtumista.\n_START_SECTION_\nKuinka H\xc3\xa4me-Wikiin voi lis\xc3\xa4t\xc3\xa4 aineistoa?\n_START_PARAGRAPH_\nKuka tahansa voi kirjoittaa H\xc3\xa4me-Wikiin artikkeleita sek\xc3\xa4 my\xc3\xb6s muokata siell\xc3\xa4 olevia kirjoituksia. H\xc3\xa4me-Wikin sivuilla on ohjeet, joiden avulla on helppo tallettaa tekstej\xc3\xa4 ja kuvia. H\xc3\xa4meenlinnan p\xc3\xa4\xc3\xa4kirjastossa ja tarvittaessa my\xc3\xb6s muissa kirjastoissa j\xc3\xa4rjestet\xc3\xa4\xc3\xa4n opetusta wiki-kirjoittamisessa ja kuvien tallentamisessa. Jos asukkaat tai yhdistykset eiv\xc3\xa4t itse halua tai voi tallentaa aineistoa H\xc3\xa4me-Wikiin, kannattaa ottaa yhteytt\xc3\xa4 palvelun yll\xc3\xa4pit\xc3\xa4jiin H\xc3\xa4meenlinnan kaupunginkirjastoon. T\xc3\xa4ll\xc3\xb6in voidaan yhdess\xc3\xa4 mietti\xc3\xa4, miten kannattaa toimia.\n_START_SECTION_\nPeriaatteet\n_START_PARAGRAPH_\nVaikka H\xc3\xa4me-Wiki on avoin kaikille kirjoittajille, sinne ei kuitenkaan voi kirjoittaa mit\xc3\xa4 tahansa. Kirjoituksissa tulee kunnioittaa yksityisyyden suojaa ja tekij\xc3\xa4noikeuksia. Jos H\xc3\xa4me-Wikiin laittaa kuvia tai \xc3\xa4\xc3\xa4nin\xc3\xa4ytteit\xc3\xa4, on tekij\xc3\xb6ilt\xc3\xa4 oltava lupa verkkojulkaisemiseen. Wiki-periaatteen mukaisesti jokaisesta muutoksesta j\xc3\xa4\xc3\xa4 j\xc3\xa4lki, jonka perusteella yll\xc3\xa4pit\xc3\xa4j\xc3\xa4t n\xc3\xa4kev\xc3\xa4t, kuka on tehnyt muutoksen ja millainen muutos on ollut. Tarvittaessa yll\xc3\xa4pit\xc3\xa4j\xc3\xa4 voi aina palauttaa aiemmat sivut.\n_START_SECTION_\nOngelmia\n_START_PARAGRAPH_\nSyyskuun 2015 tilanteessa  maaliskuuta 2013 aiemmat versiot artikkelien historioista puuttuivat eik\xc3\xa4 niit\xc3\xa4 syyskuuhun 2015 menness\xc3\xa4 oltu saatu palautetuksi.\n_START_SECTION_\nH\xc3\xa4me-Wikin toteuttaminen\n_START_PARAGRAPH_\nH\xc3\xa4meenlinnan kaupunginkirjastossa alettiin kehitt\xc3\xa4\xc3\xa4 H\xc3\xa4me-Wiki\xc3\xa4 syksyll\xc3\xa4 2008. H\xc3\xa4me-Wiki on toteutettu \xe2\x80\x9dTiedon ja kulttuurin avoin oppimisymp\xc3\xa4rist\xc3\xb6 verkossa\xe2\x80\x9d -projektissa, joka saa rahoitusta Manner-Suomen ESR-ohjelmasta vuosina 2008\xe2\x80\x932011. H\xc3\xa4me-Wikin teknisest\xc3\xa4 toteutuksesta vastaa h\xc3\xa4meenlinnalainen yritys Opiferum ja ulkoasusta graafikko Kaarina Helenius ja H\xc3\xa4meenlinnan kaupunginkirjasto.'